Ingver

Ingver on hariliku ingveri lihakas risoom, mida kasutatakse maitseaine ja ravimina.

Ajalugu
Aasias on ingverit maitse- ja ravimtaimena pruugitud tuhandeid aastaid. Kuulus Hiina filosoof Confucius maitsestas ingveriga kõiki oma toite, sest ingveri igapäevane tarvitamine usuti tagavat pika eluea. Euroopasse jõudis ingver ühtede allikate väitel 11. sajandil toimunud ristiretkedelt. Teised on aga veendunud, et veneetslane Marco Polo nägi 13. sajandil Hiinas seda maitseainet ja kirjeldas ingverit esimesena ka eurooplastele. Igal juhul oli tegemist tõelise eksootilise luksuskaubaga, mille eest rikkad maksid muinasjutulist hinda. Eriti populaarseks sai ingver Inglismaal, kus tänapäevalgi ei kujutata elu ette ginger ale'ita või gingerbread'ita. 

Töötlemine
Ingverit kasvatatakse kõikjal troopilistel aladel. Taimede risoomid kaevatakse välja pärast maapealse osa kolletumist. Need pestakse ja kaubastatakse kas koorimata (must ehk Hiina ingver) või kooritult (Jamaica ingver). Musta ingveri saamiseks kupatatakse koorimata risoomitükid nii, et neis leiduv tärklis kliisterdub. Sellele järgneb kuumtöötlemine ja põhjalik kuivatamine. Mustal ingveril on tugevam lõhn ja kõrvetavam maitse kui valgel. Valge ingveri saamiseks pestakse ja kooritakse risoomid ning kuivatatakse päikesepaistel. Maailmas tuntakse ka pleegitatud (lubjatud) ingverit, mida valmistatakse puhastatud risoomitükkide töötlemisel kas kaltsiumkloriidi, kaltsiumsulfaadi või väävelhappe nõrga lahusega.

Poodides müüakse lisaks värskele juurikale ka ingveripulbrit, mis kujutab endast peeneks jahvatatud kuivatatud risoomi. Kauaaegsel säilitamisel pulbri aroomikus väheneb. Jahvatatud ingverit tasub hoida õhukindlalt suletud klaasnõus. Filipiinlased teevad sellest kas teed (salabat) või pruulivad õlletaolist jooki.
pisi|Marineeritud ingver, inglise Gari
Ingver võib müügil olla ka siirupis konserveeritult, marineeritult ja isegi sügavkülmutatult. Marineeritud ingver on levinud maitseaine Jaapani toidu sushi kõrvale. Oluline on ta näiteks kurkide, kõrvitsate ja puuviljade (peamiselt pirnide) sissetegemisel. 

Maailma suurimad ingveritootjad on India ja Hiina.

Maitseainena
Ingverit tarvitatakse värskelt või kuivatatult jookide, toitude ja kondiitritoodete maitsestamiseks ning maiustuste valmistamiseks. See sobib nii alkoholiga kui ka alkoholita jookidesse. Alkohoolsetest jookidest lisatakse ingverit teatud õllesortidesse (ingveriõlu), mõdusse, nastoikadesse, likööridesse, nalivkadesse ja punši, alkoholita jookidest teedesse, limonaadidesse ja kaljadesse. 

Ingveril on kindel roll ka magustoitude maailmas. Eriti hästi sobib ingver kokku selliste mahedamaitseliste puuviljadega nagu banaan, melon, pirn, virsik jne. Ingverit võib kasutada pudingute, kissellide, küpsiste, präänikute, kookide, jäätiste ja marmelaadide maitsestamisel. Hiinas ja Inglismaal on väga tuntud ingveri ja apelsinikoorte segukeedis. 

Ingver kuulub ka maitsesegudesse, näiteks karripulbri, tandoori vürtsisegu ja mitmesuguste ketšupite koostisse.  

Ravimtaimena
Teadusuuringud on tõestanud, et juurel on märkimisväärne põletikuvastane toime, mis muudab selle artriidivalude korral aspiriini tüüpi ravimitele heaks asendajaks. Gripi, köha ja viirushaiguste korral aitab ingverijuurest tee, mida võib kombineerida ka teiste ravimtaimedega, nagu kaneel, küüslauk ja lagritsajuur. Üldteada ja ka teaduslikult tõestatud on ingveri mõju seedimisele. Ingveriekstrakt aitab operatsioonijärgse iivelduse ja oksendamise vastu, samuti ka meresõidul või raseduse ajal tekkiva iiveldustunde vastu. Ingver stimuleerib seedetegevust, leevendab spasme, aidates kõhukrampide, voolmete ja kõhulahtisuse korral.

Toitained
Risoom sisaldab 1–3% lõhnavat ingveriõli  ning kuni 1,5% fenoole sisaldavaid vaikaineid (nt tsingerool ja gingerool), mis annavad taimele vürtsikalt terava maitse. Ingveri eeterlikest õlidest on tuntumad tsinkberool ja tsinkbereen. Peale selle on ingveris süsivesikuid ja valke, need tingivad ka risoomi kalorsuse – 100 grammi värsket ingverit annab keskmiselt 40 kilokalorit. Vitamiine sisaldavad ainult värsked risoomitükid, kuivatamisel läheb enamik neist kaduma. Mikroelemendid jäävad kuivatamisel alles, märkimisväärselt on ingveris rauda, fluori, joodi ja mangaani.

Viited

Kategooria:Maitsetaimed
Kategooria:Ravimtaimed
Kategooria:Vürtsid